ישיבת מליאה, כנסת 24, פרוטוקול מספר 125, 2022-05-02 00:00

מיקי לוי: חברי הכנסת, היום יום שני, א' באייר התשפ"ב, 2 במאי 2022.

מיקי לוי: אני מתכבד לפתוח את מליאת הכנסת.

מיקי לוי: הכרזה למזכיר הכנסת, בבקשה.

דן מרזוק: ברשות יושב-ראש הכנסת, אני מתכבד להודיעכם, כי הונחו היום על שולחן הכנסת – לקריאה ראשונה, מטעם הממשלה: הצעת חוק ציוד רפואי (תיקון והוראת שעה), התשפ"ב–2022; הצעת חוק החברות (תיקון מס' 35), התשפ"ב–2022; הצעת חוק המידע הפלילי ותקנת השבים (תיקון מס' 3), התשפ"ב–2022.

דן מרזוק: מסקנות ועדת העבודה והרווחה בעקבות דיון בהצעתם של חברי הכנסת אוסאמה סעדי, אלינה ברדץ' יאלוב, שמחה רוטמן, משה ארבל, גלית דיסטל אטבריאן, מירב בן ארי, אבתיסאם מראענה, מיכל רוזין, משה גפני, שרן מרים השכל ואיתן גינזבורג בנושא: תאונות עבודה שהביאו למותם של תשעה פועלים מתחילת השנה.

דן מרזוק: הודעת שר הבריאות על מסקנות ועדת הבריאות בעקבות דיון מהיר בהצעתה של חברת הכנסת חוה אתי עטייה בנושא:

דן מרזוק: הפחתת מינון התרופות האונקולוגיות לחולי סרטן.

דן מרזוק: הודעת שר הבריאות על מסקנות ועדת העבודה והרווחה בעקבות דיון מהיר בהצעתם של חברי הכנסת נעמה לזימי, טטיאנה מזרסקי, עאידה תומא סלימאן ויצחק פינדרוס בנושא: קיצור יום העבודה של הרופאים המועסקים בתורנויות.

דן מרזוק: הודעת שר הבריאות על מסקנות הוועדה המיוחדת לפניות הציבור בעקבות דיון מהיר בהצעתו של חבר הכנסת אורי מקלב בנושא: שימוש במכשירי התרעה למניעת מוות ילדים בעריסה.

דן מרזוק: << הלסי >> הממשלה מפקירה את העצמאים ולא מממשת את תוכנית המענקים << הלסי >>

מיקי לוי: ובכן, ניגשים להמשך סדר-היום.

מיקי לוי: הצעה לסדר-היום בנושא: הממשלה מפקירה את העצמאים ולא מממשת את תוכנית המענקים.

מיקי לוי: מנמקים חבר הכנסת אופיר כץ וחברת הכנסת ברק, בבקשה.

מיקי לוי: חבר הכנסת כץ, אתה מוזמן.

מיקי לוי: בבקשה, עשר דקות לרשותך.

אופיר כץ: אדוני היושב-ראש, חבריי השרים, השרות – נוכחות יפה, אפשר להגיד – איפה בועז?

אופיר כץ: יו"ר הקואליציה?

אופיר כץ: אפשר להגיד?

אופיר כץ: איפה הוא?

מיקי לוי: יצא.

אופיר כץ: אפשר להגיד אבל?

אופיר כץ: אתה בטח יודע.

מיקי לוי: אני לא יודע.

מיקי לוי: אני לא שייך לרשות המבצעת.

אופיר כץ: זהו, הוא יצא.

אופיר כץ: חשבתי שהוא פה.

אופיר כץ: משה, בעל עסק לאיטום גגות ושיפוצים, חווה פגיעה של 30% בחודשים ינואר-פברואר, והפסיד עשרות אלפי שקלים; שרית, בעלת קליניקה לקוסמטיקה, ספגה פגיעה של 30% בחודשים ינואר-פברואר והפסידה כ-20,000 שקלים; בוריס, מדריך בטיחות, חווה פגיעה של 65% בחודש דצמבר; שאולי, בעל חברת הסעות, חווה פגיעה של 80% מאז יולי 2021, בזמן שהוא ממשיך לשלם את ההוצאות הקבועות הגבוהות.

אופיר כץ: משה, שרית, בוריס ושאולי הם לא חריגים; הם לא מקרים בודדים – הם ארבעה מתוך מאות אלפי עצמאים, מאות אלפי אזרחים שספגו מכה כלכלית קשה בעקבות גל האומיקרון ונשארו בלי כלום, בלי סיוע, בלי גב, בלי עזרה שלה הם היו זקוקים נואשות.

אופיר כץ: במשך חודשים ארוכים אביגדור ליברמס לא היה מוכן לשמוע אותם ואותנו, והממשלה התיישרה לפיו – אין סיוע.

אופיר כץ: אז בזמן שהם מתאוששים ומנסים לשקם את העסק מהתקופה הקשה, הם לקחו הלוואה, ועוד הלוואה לכסות את הקודמת, ונגררו עוד ועוד למטה, עד שאין לאן.

אופיר כץ: והממשלה לא הסתפקה בזה; היא החליטה גם להעלות שורה ארוכה של מיסים, שהעלו פה בצורה חסרת תקדים את יוקר המחיה.

אופיר כץ: כי למה לא?

אופיר כץ: תבעטו באזרחים כשהם כבר על הרצפה.

אופיר כץ: בכל דיון של העלאת מס חזרנו וזעקנו לכם: תעצרו, אתם חונקים את האזרחים, אתם ממוטטים אותם.

אופיר כץ: לצערי, דיברנו לקיר.

אופיר כץ: זה לא עניין אתכם.

אופיר כץ: צעקנו וצעקנו.

אופיר כץ: העצמאים באו לוועדות הכנסת ובכו בדמעות, ממש בכו, בזמן שליברמס שתה את הקפה שלו באדישות מולם.

אופיר כץ: ואחרי שהפעלנו כל אמצעי לחץ שיכולנו, כינסתם מסיבת עיתונאים, הוצאתם הודעה מנוסחת יפה לתקשורת, הכנתם מצגת, סידרתם את המיקרופונים, וב-28 בפברואר הודעתם: יש תוכנית.

אופיר כץ: לפני יותר מחודשיים עמדתם והתחייבתם: נסייע לעצמאים.

אופיר כץ: יותר מחודשיים – עד היום הם לא ראו שקל; שקל אחד הם לא ראו.

אופיר כץ: תגידו, יש לכם בכלל מושג מה עובר על האנשים?

אופיר כץ: מה זה עושה להם, ההתעלמות הזו?

אופיר כץ: יש לכם מושג מה זה בשביל בן אדם שמנהל עסק להתגלגל מחוב לחוב בגלל שאתם לוקחים את הזמן שלכם?

אופיר כץ: כשהעליתם לציבור מיסים, ידעתם יפה מאוד לתקתק את זה.

אופיר כץ: תוך חודש וחצי כל המיסים כבר התחילו להיגבות.

אופיר כץ: הם גוססים כבר חודשים, ואתם שם באולימפוס יושבים על הכיסאות – מה הלחץ?

אופיר כץ: הרי זה לא נוגע אליכם.

אופיר כץ: מה לכם ולציבור הישראלי?

אופיר כץ: כל מה שאתם יודעים לעשות זה לשקר לו.

אופיר כץ: אגב, איפה נפתלי – "לא פרנסה, לא מעניין" – בנט?

אופיר כץ: איפה הוא?

אופיר כץ: למה הוא בורח מאחריות?

אופיר כץ: זורק סיסמאות ונעלם.

אופיר כץ: ואחרי זה הוא גם בא בטענות שקוראים לו נוכל.

אופיר כץ: ובואו באמת נדבר על התוכנית שלכם, התוכנית הנוצצת, שהיא חתול בשק.

אופיר כץ: בואו נסביר לציבור איך סובבתם אותו על מילים מנופחות והבאתם תוכנית שמטרתה היא אחת: להוציא כמה שפחות כסף מקופת המדינה, שכמה שפחות עצמאים יוכלו לקבל את הפיצוי.

אופיר כץ: זה מה שאתם עושים בתוכנית הזאת.

אופיר כץ: הבאתם תוכנית קמצנית, מחוררת ומלאה במוקשים.

אופיר כץ: בואו נתחיל: אדוני היושב-ראש, לפי ההצעה שלכם, הגבלתם את הסיוע למחזור שנתי של עד 60 מיליון ש"ח; אנחנו אפשרנו לעסקים במחזור של עד 400 מיליון ש"ח, בקריטריונים המתאימים ובהגבלת הפגיעה, אבל אפשרנו.

אופיר כץ: מי שנפגע, למשל, עם מחזור של 68 מיליון שקלים – מה, אנחנו שמים אותו בצד?

אופיר כץ: לא מתייחסים אליו?

אופיר כץ: ולמה אני אומר לך, אדוני היושב-ראש?

אופיר כץ: כי אני זוכר שבגלים הקודמים היינו ביחד, חברי ועדת הכספים – אני מרכז הקואליציה, אתה חבר אופוזיציה בוועדה, מאוד מאוד דומיננטי – וכשאנחנו הבאנו את התוכניות הבאמת-טובות בהנהגת נתניהו ושר האוצר לשעבר שיושב פה, ישראל כץ, התוכנית הראשונה הייתה עד 100 מיליון שקלים.

אופיר כץ: אתה זוכר?

אופיר כץ: ואני זוכר טוב מאוד איך אתה השתוללת בוועדה ואמרת: אתם השתגעתם?

אופיר כץ: איך אתם מאפשרים רק עד 100 מיליון?

אופיר כץ: מה עם אלה שנפגעו מעל?

אופיר כץ: ולמרות שהיית חבר אופוזיציה, אנחנו הקשבנו לך – גם אנחנו, חברי הכנסת, גם השר - - -

קרן ברק: הוא גם הצביע בעד כל התוכניות.

אופיר כץ: גם השר ישראל כץ הקשיב לך, כי לא התייחסנו אם זאת האופוזיציה או הקואליציה, כי באת במטרה לעזור לעצמאים, והגדלנו את זה מ-100 ל-400.

אופיר כץ: אז מה היה אומר מיקי לוי של אז על החוק הזה שהם מביאים עם הגבלה של עד 60 מיליון?

אופיר כץ: אז מה אתה אומר על ההגבלה של עד 60 מיליון?

אופיר כץ: אתה היושב-ראש, זה עוד יותר מחבר ועדת הכספים.

אופיר כץ: אני אמשיך.

אופיר כץ: החלטתם להעלות את רף הפגיעה ל-35%, אחרי שאנחנו - - -

ינון אזולאי: אני רוצה להזכיר לך, היושב-ראש, כמה שהוא נלחם - - -

אופיר כץ: זה מה שאמרתי.

קרן ברק: זה מה שהוא אמר הרגע.

אופיר כץ: זה בדיוק מה שאמרתי.

אופיר כץ: לא רק שהוא נלחם - - -

ינון אזולאי: שר האוצר במדינת ישראל - - -

קרן ברק: הוא נלחם והוא הצביע בסוף לתוכנית של ישראל.

אופיר כץ: לא רק שהוא נלחם, אנחנו הקשבנו ולא התייחסנו אופוזיציה-קואליציה; התייחסנו לטובת העצמאים, ואני מקווה מאוד שזה מה שיקרה גם בוועדה, ושהם לא יבואו כמו רובוטים ויצביעו למה ששר האוצר אומר להם.

ינון אזולאי: אפשר לשאול אותך שאלה כנה - - -

אופיר כץ: ובסוף הוא גם הצביע בעד.

ינון אזולאי: עד עכשיו זה קרה?

ינון אזולאי: אתה יושב בוועדה, זה עד עכשיו קרה, התחשבו בנו?

אופיר כץ: לא.

ינון אזולאי: אז בבקשה.

אופיר כץ: מתיישרים עם משרד האוצר.

אופיר כץ: חברי הכנסת בוועדה מתיישרים עם משרד האוצר, לצערי.

אופיר כץ: אנחנו התייחסנו לחברי הכנסת כי אנחנו יודעים שהם מייצגים ציבור והם רצו את טובת העצמאים, וככה התייחסנו והסתכלנו על זה.

אופיר כץ: הם לא עושים את זה.

אופיר כץ: אז את רף הפגיעה העליתם ל-35%, אחרי שאנחנו הורדנו אותו ל-25%.

אופיר כץ: זה אומר שעסקים, לדוגמה, שנפגעו ב-30% – לא יזכו לפיצוי.

אופיר כץ: הלאה.

אופיר כץ: ב-26 בנובמבר נפתלי בנט הכריז על מצב חירום בעקבות גל האומיקרון, ועדיין הוצאתם את חודש דצמבר 2021 מהקריטריונים.

אופיר כץ: למה?

אופיר כץ: יש אנשים שנפגעו.

אופיר כץ: אתם אמרתם בנובמבר שזה מצב חירום, אז למה דצמבר כבר לא זכאים לכסף?

אופיר כץ: למה רק ינואר ופברואר?

אופיר כץ: אנשים לא יקבלו פיצוי על חודש שהם כן נפגעו, ואני שואל: למה?

אופיר כץ: מה ההבדל בין דצמבר לינואר-פברואר?

אופיר כץ: נמשיך.

אופיר כץ: החלטתם שניתן להשוות רק את 2019 במחזור העסקאות.

אופיר כץ: אנחנו נתנו את האופציה לבחור בין שתי אפשרויות של השוואה בשנים, כי ככה עושים כשבאמת רוצים לסייע.

אופיר כץ: עוד קבעתם כי מי שדיווח על מחזור עסקאות אפסי בשלושת החודשים שקדמו לאומיקרון לא יקבל את הסיוע.

אופיר כץ: זה כל כך מגוחך, באמת.

אופיר כץ: עד כמה אתם יכולים להיות מנותקים?

אופיר כץ: הרי יש ענפים שלמים שהם מושבתים מפרוץ המגפה, מפרוץ המשבר – תיירות נכנסת, טיולים, מורי דרך, חלק מענף האירועים – לא מגיע להם פיצוי?

אופיר כץ: הם לא עבדו הכי הרבה, אז אותם נעניש עוד יותר?

אופיר כץ: איפה ההיגיון שלכם בתוכנית הזאת?

אופיר כץ: אלה אנשים שלא הביאו פרנסה שנתיים, אז אתם מענישים אותם בגלל זה?

אופיר כץ: ולא עצרתם.

אופיר כץ: עוד סעיף הזוי – שמי שעלה ב-10% בין 2019 ל-2021 לא יהיה זכאי.

אופיר כץ: השינויים האלו לאו דווקא מצביעים על צמיחה או על גידול; הם נובעים מפער השנים, עליות מחירים, משינויים בפעילות העסק.

אופיר כץ: ועדיין, החלטתם להעיף ולקפח גם עסקים כאלו בשביל לחסוך עוד קצת.

אופיר כץ: ויש עוד דוגמאות כואבות רבות, שנדון עליהן כבר בוועדת הכספים.

אופיר כץ: כל הפייק-סיוע הזה הוא סימון "וי" מבחיל שמנפה חלק גדול מהציבור, שלא יראה שקל מכם למרות ששילם כל חייו, למרות שעשה כל מה שמוטל עליו, למרות שנקלע לאירוע שלא באשמתו.

אופיר כץ: אתם החלטתם שהוא זה שיספוג את ההפסד.

אופיר כץ: אתם באופן מודע בניתם פה תוכנית שתמנע מהמוני עצמאים לקבל את הפיצוי הקטן הזה, שיכול להרים אותם מעט מהקרשים.

אופיר כץ: אין ארגון אחד שמייצג עצמאים בארץ שתומך בתוכנית הזו, וזה אומר מספיק בשביל להבין מה עשיתם פה.

אופיר כץ: זוכרים את שרית ובוריס ומשה?

אופיר כץ: הם לא יהיו זכאים לסיוע שלכם, כי הם לא עומדים בקריטריונים.

אופיר כץ: כ-100,000 עצמאים לא יהיו זכאים, והיתר יקבלו סכומים זעומים.

אופיר כץ: ועדיין אני קורא לכם ומתחייב בשם האופוזיציה, כפי שכבר שלחנו מכתב – אנחנו נתמוך בקריאה הראשונה.

אופיר כץ: נילחם בכל כוחנו לשפר את התוכנית, אבל נתמוך.

אופיר כץ: יש פה – חבריי מוועדת הכספים, חברתי חברת הכנסת קרן ברק, שתמיד הייתה פעילה בכל מה שקשור בעצמאים בוועדת הכספים – אנחנו ניאבק ביחד.

אופיר כץ: אתם יודעים למה?

אופיר כץ: כי ציבור העצמאים זקוק לזה כמו חמצן.

אופיר כץ: כן, אדוני היושב-ראש, אתם מבינים שאנשים נאנקים ונאבקים תחת המשקולת שבע טונות הזו שהנחַתם עליהם; הם זקוקים נואשות לעזרה, למה אתם לא שם בשביל לעזור להם?

אופיר כץ: ואני רוצה להבטיח לכל עצמאי שאני וחבריי נילחם בוועדת הכספים ונעשה הכול בשביל שכל אחד מכם שנפגע יקבל את הפיצוי שמגיע לו.

אופיר כץ: לא נוותר ונעשה הכול בשביל להשיג את המוטב עבורכם.

אופיר כץ: תודה רבה.

מיקי לוי: תודה רבה.

מיקי לוי: חברת הכנסת ברק, בבקשה.

קרן ברק: אני אמשיך מאיפה שחברי חבר הכנסת אופיר כץ עצר.

קרן ברק: אני חושבת שזה רק סימבולי שיושבים פה כמה חברי כנסת פעילים בוועדת הכספים: ינון אזולאי, קרעי, אופיר כץ כמובן, ומי שהיה שר האוצר כשאנחנו ניהלנו את משבר הקורונה, ישראל כץ, ומי שהיה חבר פעיל בוועדת הכספים דאז, אדוני היושב-ראש מיקי לוי, שעשינו כמה דברים ביחד, במיוחד גם בנושא העסקים הקטנים והבינוניים.

קרן ברק: אני זוכרת שהיית חתום כמעט על כל החוקים, אפילו שאני יזמתי, בנושא פיצוי לעסקים קטנים ותשלום על ימי בידוד לבעלי עסקים קטנים ובינוניים, ונראה לי שזה מאוד מאוד סימבולי שביום הזה אנחנו, הצד הזה, בא לקרוא את זעקת העצמאים והעסקים הקטנים.

קרן ברק: הצד הזה לא קיים, כשיש פה חבר כנסת סגן שר שרק על זה הוא בכלל יושב פה במליאה, רק על זה הוא חבר כנסת וזה הדגל.

קרן ברק: הוא הקים קבוצה מאוד גדולה של שולמנים, נלחם, נלחם, נלחם, ובסוף מה שהם מקבלים זה כלום ושום דבר מהממשלה הזאת.

קרן ברק: אז אני רק רוצה לסבר את האוזן בכמה דברים.

קרן ברק: כשמשבר הקורונה פרץ, אני כל הזמן אומרת שהמזל – יש פה כמה אנשים מאמינים, גם אני מאמינה, אבל מאמינים יותר – אמרתי שמזל, אלוהים שמר על מדינת ישראל ועל אזרחיה שבמשבר הקורונה, כשהוא פרץ, המשבר העולמי, מי שישב על הגה השלטון היינו אנחנו, הליכוד, ראש הממשלה נתניהו, שר האוצר שיושב כאן ישראל כץ - -

קריאה: - - -

קרן ברק: - - והחברים שיושבים כאן.

קרן ברק: כי אם זה היה קורה, חלילה וחס, בימים שהממשלה הזאת ניהלה את המדינה אז לא היה פה היום כלום ושום דבר; לא היו שכירים ולא היו עצמאים ולא היו חיסונים, והיינו יכולים רק להרים מההריסות את השברים שהם היו מותירים פה.

קרן ברק: למזלנו הרב, המשבר הכי גדול שהיה במדינה, בעולם כולו – אנחנו הובלנו את המדינה וידענו לעשות מה שהיה צריך.

קרן ברק: כבר בימים הראשונים טיפלנו בשכירים; באמת ניתנו חל"תים.

קרן ברק: אבל לא הפסקנו בזה.

קרן ברק: כיושבת-ראש השדולה לעסקים קטנים ובינוניים, אני, שהייתי אז חברת קואליציה, אבל היה לי חבר טוב שהיה שותף איתי – עודד פורר, שהיום הוא שר בממשלת ישראל – הוא ישב איתי, וכינסנו כמעט כל שבוע את השדולה לעסקים קטנים ובינוניים – נכון, ישראל?

קרן ברק: – ובכל שבוע היינו מדברים איתכם והיינו אומרים מה העסקים אומרים והיינו מציגים לכם את התוכניות.

קרן ברק: אופיר, ישבנו בוועדת הכספים ואמרנו אילו סעיפים עולים ועם מה, ישראל, תשפר לנו את ההצעות.

קרן ברק: וישראל, כשר אוצר, הבין ועשה ישיבות פנימיות בתוך משרד האוצר ושיפר ושיפר ושיפר, עד שהגענו למצב שגם חברי האופוזיציה – מיקי לוי, אחמד טיבי, אנשים קיצוניים בצד השני – הסכימו כי אנחנו לא הפקרנו אף מגזר.

קרן ברק: ולמה לא הפקרנו אף מגזר?

קרן ברק: לא הפקרנו, לא כי עשינו טובה לאף אחד, כי אנחנו ניהלנו מדינה, וככה מנהלים כלכלה.

קרן ברק: מי שמבין כלכלה יודע ששם המשחק בכלכלה הוא ודאות; ודאות, ודאות, ודאות.

קרן ברק: ואתה לא יכול להגיד בפברואר: אני אולי אתן מתישהו מענקים ונתחשבן אחר כך, בלי שום מפתח של מה, ולצפות שעסקים ידעו לכלכל את צעדיהם.

קרן ברק: עסקים צריכים לדעת – ובמשרד האוצר יודעים את זה היטב – עסקים צריכים לדעת לאן הם הולכים, הם צריכים לדעת מה יקרה בסופו של המשבר הזה כבר בתחילת המשבר, ולא התחשבנות אחורה בסוף המשבר.

קרן ברק: זה שם המשחק בכלכלה – הם צריכים לדעת שיש להם כסף לעשות קניות במכולת, שהם יכולים לעשות קניות לילדים.

קרן ברק: הם לא יכולים לדעת אם לא אומרים להם מה המתווה שיתחשבנו איתם בסוף התהליך, ועדיין לא נותנים להם את זה.

קרן ברק: שם המשחק הוא ודאות, ופקידי משרד האוצר יודעים את זה, זה לא שהם לא יודעים את זה, והתפקיד שלהם הוא לבנות תחזיות כלכליות, ולבנות אותן לכל עת ולכל משבר ולהגיד: הולך להיות כך, כך וכך, וזו התשובה שלנו למשבר הזה, ואנחנו נדע לכלכל את זה עם הזמן.

קרן ברק: אבל מה קרה כאן?

קרן ברק: לא קרה כלום.

קרן ברק: בא שר האוצר – אתם זוכרים את מסיבת העיתונאים?

קרן ברק: – באו שר האוצר וראש הממשלה ואפילו שרת הכלכלה, ישבו והציגו שם תוכנית, שגם היא תוכנית חסרה שלא היה בה כלום, אבל גם את התוכנית הזאת עדיין לא העבירו בחקיקה.

קרן ברק: גם את התוכנית הזאת עדיין לא העבירו בחקיקה.

קרן ברק: גם התוכנית שהצהירו עליה וצעקו "רפורמה" ועשו מסיבת עיתונאים – כלום ממנה לא עבר עד היום בחקיקה.

קרן ברק: זאת אומרת גם היא הייתה אות מתה, ובתוכנית ההיא בכלל לא היה שום סיוע לעסקים הקטנים והבינוניים.

קרן ברק: ולדימיר, אתה ואני באותו בוקר של מסיבת העיתונאים כינסנו את השדולה שלנו למען העסקים הקטנים והבינוניים, רק שהפעם אתה בקואליציה ואני באופוזיציה – ההפך מהתקופה שהייתי עם עודד פורר, כשאני הייתי בקואליציה והוא היה באופוזיציה – ועדיין, עודד פורר כחבר אופוזיציה הביא הרבה תוכניות ששר האוצר ישראל כץ קיבל, כי זה לא משנה אם זה קואליציה או אופוזיציה.

קרן ברק: והפעם אני באופוזיציה ואתה בקואליציה, ואנחנו יושבים שם עם כל הענפים, והם בוכים לנו.

קרן ברק: כל הענפים וכל ראשי הענפים, הם בוכים לנו והם אומרים: חבר'ה, הולכת להיות היום תוכנית, ולא מכניסים אותנו אליה.

קרן ברק: אתם כממשלה מציגים את התוכנית הכלכלית לרפורמה, ואין מילה אחת על העצמאים והעסקים הקטנים והבינוניים.

קרן ברק: תצילו אותנו.

קרן ברק: ואנחנו מוציאים הודעה – לזכותו של בליאק, הוא באמת הוציא הודעה יחד איתי – ואמרנו:

קרן ברק: אנחנו לא מוכנים שהיום תהיה מסיבת עיתונאים עם הפקרת העצמאים.

קרן ברק: ובכל זאת אורנה ברביבאי, חברת מפלגתו, עומדת שם במסיבת עיתונאים, ואין מילה וחצי מילה על העצמאים והעסקים הקטנים.

קרן ברק: מה אנחנו כל הזמן שומעים?

קרן ברק: מה אנחנו שומעים, המנטרה?

קרן ברק: אנחנו מחכים לראות מה הנזקים, ואחרי שנדע מה הנזקים, נוכל לתרגם את זה אחורה.

קרן ברק: מישהו מכיר כזאת תוכנית כלכלית?

קרן ברק: זה רק לזלזל בציבור ולחשוב שהציבור מטומטם, ולהגיד רשימת מסרים ריקה מתוכן.

קרן ברק: אין דבר כזה "נתחשבן אחרי זה"; אתה אומר לפני כן מה יקרה אחרי כן.

קרן ברק: אתה אומר – בסוף המשבר, מי שעסקיו נפגעו ב25%, ב-35%, ב-40%, ב-60% − לא משנה מה, אבל אנחנו בסוף המשבר נתחשבן עם מי שנפגע באחוזים האלה, והוא גם יודע מה הוא יקבל.

קרן ברק: אנחנו לפחות, מה אנחנו נתנו?

קרן ברק: אנחנו נתנו מענקי סיוע אישיים כמו חל"ת; משכורת עד 15,000 שקל לחודשיים לכל בעל עסק לכיס שלו; אנחנו נתנו החזרים על ההוצאות הקבועות של כל עסק ועסק; אנחנו נתנו להם את ההחזרים על ההוצאות הקבועות, כי מה לעשות, העסקים ממשיכים לשלם ארנונה ומים וחשמל; אנחנו נתנו בהפרדה גם פטור מארנונה; אנחנו נתנו הלוואות בערבות מדינה; אנחנו דחינו את תשלומי החזרי ההלוואות הרגילות, לא בערבות מדינה; אנחנו נתנו עוד ועוד גרייס, כל פעם היינו מתכנסים ומשנים ומשפרים, מתכנסים ומשמנים ומשפרים, אבל לא אמרנו להם: לכו, תזרמו, נראה מה יהיה בסוף, לא יודעים איך נתחשבן איתכם בכלל.

קרן ברק: ומה קורה עכשיו?

קרן ברק: עכשיו יש מתווה.

קרן ברק: גם כן לפחות היו לומדים מאיתנו, היו אומרים: יודעים מה?

קרן ברק: זרקנו אתכם לכלבים, לפחות כמו שאנחנו נתנו – מי שנפגע ב-25% מהמחזור, ניתן לו עסק.

קרן ברק: לא, מי שנפגע ב-35%, וגם החישובים – מי שמבין קצת בזה, הרי כשאנחנו עשינו את החישובים של ההחזרים, מיקי – ואתה אמור להבין בזה – בחישובים לא נכנס השכר של העובדים, כי העובדים היו בחל"ת.

קרן ברק: אז אתה חישבת את מחזור העסק בלי השכר של העובדים כדי לפצות אותו, כי עובדים פוצו בנפרד.

קרן ברק: היום גם הורידו את המספרים האלה וגם מכניסים לתוך זה את הוצאות החשמל, את הוצאות הארנונה ואת שכר העובדים.

קרן ברק: זאת אומרת שכמעט לא יהיו אנשים שיעמדו בתנאים האלה, כי זה בלתי אפשרי, כי גם את זה הכנסת פנימה.

קרן ברק: זאת אומרת, כמה כסף נתנו?

קרן ברק: לדעתי הקצו לזה מיליארד שקל.

קרן ברק: אנחנו נתנו 200 מיליארד שקל, נתנו בכמה פעימות.

קרן ברק: באחת מהן זה היה 100 מיליארד, ולדעתי אחר כך הוספנו כמעט עוד 100 מיליארד.

קרן ברק: אבל אנחנו ידענו לאמוד את הנזקים הכלכליים של העסקים הקטנים.

קרן ברק: ואני רוצה לומר עוד מילה אחת:

קרן ברק: אנחנו לא עושים טובה לאף אחד, חבר הכנסת אמסלם.

קרן ברק: אנחנו לא עושים טובה לאף אחד.

קרן ברק: העסקים הקטנים והבינוניים במדינת ישראל הם משלמי המיסים הכי גדולים פה במדינה.

קרן ברק: הם אלה שמעשירים את הקופה הציבורית.

קרן ברק: בזכותם יש לנו - - -

דוד אמסלם: איך אמר לפיד?

דוד אמסלם: זה כסף שלנו.

דוד אמסלם: זה כסף שלהם, אדוני היושב-ראש.

דוד אמסלם: הם משלמים מס הכנסה.

קרן ברק: ובזכות הכסף הזה יש לנו תקציב מדינה.

קרן ברק: לא סתם, חבר הכנסת אמסלם, לא סתם את המשבר הקודם אנחנו זכינו - - -

דוד אמסלם: שומרים את זה לטיסות ולג'ובים, לנורבגים.

דוד אמסלם: לזה יש לכם.

קרן ברק: לנורבגים, לטיסות – הכול אתה צודק, חבר הכנסת אמסלם.

קרן ברק: יש להם כסף לעוד חברי כנסת נורבגים – 20 ומשהו, יש להם כסף לעוד לשכות, יש להם כסף לעוד מינויים ודיפלומטים וטיסות והנוסע המתמיד – הכול יש להם.

קרן ברק: אבל - - -

דוד אמסלם: לערבים, למנסור עבאס – לכולם יש, חוץ מאשר לעצמאים ולעם ישראל.

קרן ברק: אבל מה שלי עוד חשוב לומר – אנחנו לא עושים טובה לעצמאים, העצמאים הם משלמי המיסים הגדולים פה במדינת ישראל, ובזכותם הכלכלה שלנו חיה ונושמת.

קרן ברק: ולא סתם אחרי משבר הקורונה זכינו במקומות הראשונים בעולם בהתמודדות כלכלית עם משבר הקורונה.

קרן ברק: לא סתם הגענו למקומות הגבוהים בעולם.

קרן ברק: לא סתם ברגע שיצאנו מהמשבר יכולנו בלחיצת כפתור להחזיר את כל העסקים להיות חיים ונושמים באותו הרגע, כי הם לא קרסו, כי זה שם המשחק – להשאיר אותם עם ראש מעל למים, שלא יקרסו.

קרן ברק: ואז ביום פקודה, כשיוצאים מהמשבר, לוחצים על כפתור, וכולם חוזרים לעבוד בו זמנית.

קרן ברק: ולכן בכלכלה ניצחנו.

קרן ברק: בכלכלה, בכל המדדים העולמיים הגענו למקומות הגבוהים ביותר בהתנהלות הכלכלית שלנו.

קרן ברק: הממשלה הזאת לא רק מפקירה את העצמאים, היא מפקירה את כלכלת - -

מיקי לוי: משפט לסיכום, בבקשה.

קרן ברק: - - היא מפקירה את כלכלת ישראל כולה, ורק על הסיבה הזאת – רק על הסיבה הזאת − היא צריכה ללכת הביתה ומהר.

קרן ברק: תודה רבה.

מיקי לוי: תודה רבה.

מיקי לוי: ישיב השר במשרד האוצר חמד עמאר, בבקשה.

דוד אמסלם: אל תתחיל עם "12 שנים מה עשינו".

דוד אמסלם: דרך אגב, הקורונה זה לא 12 שנים.

חמד עמאר: אדוני היושב-ראש, חבריי חברי הכנסת, תרשו לי קודם כול, אני רוצה לאחל לדן מרזוק כמזכיר הכנסת בהצלחה.

חמד עמאר: אני מאמין שתצליח בתפקיד.

חמד עמאר: שיהיה לך רק בהצלחה.

חמד עמאר: אנחנו, אדוני היושב-ראש, ביום ראשון מביאים לוועדת השרים לחקיקה את הצעת החוק לסיוע לעצמאים.

חמד עמאר: אני מאמין שאנחנו נצליח להעביר את זה בוועדת השרים.

חמד עמאר: התוכנית שלנו שכבר ביום שני הקרוב תגיע לכנסת, ואני מאמין שהאופוזיציה כקואליציה תתמוך - - -

שלמה קרעי: דיבורים כמו חול, ואין מה לאכול.

דוד אמסלם: למה לא הבאתם את זה עד היום?

דוד אמסלם: למה עד היום לא הבאתם?

דוד אמסלם: בוא תסביר למה לא הבאתם את זה לפני חודשיים-שלושה?

דוד אמסלם: חצי שנה?

חמד עמאר: תתמוך, תתמוך בהצעת החוק בשביל לתת את הסיוע לעצמאים - -

דוד אמסלם: למה לא הבאתם את זה?

דוד אמסלם: עזוב את השקרים, למה לא הבאתם את זה עד עכשיו?

חמד עמאר: - - ואני חושב שאנחנו נצליח להביא את זה גם בקריאה שנייה ושלישית.

דוד אמסלם: אבל למה לא הבאתם את זה עד עכשיו?

דוד אמסלם: למה אתם משקרים כל הזמן?

אופיר כץ: אם הוא יצא בקריאה שנייה ושלישית כמו שהוא נכנס – זה לא יעזור לעצמאים - - - עזרה לעצמאים.

חמד עמאר: המטרה שלנו להעביר את זה כמה שיותר מהר - -

דוד אמסלם: המטרה שלהם זה לרמות את הציבור, כרגיל.

חמד עמאר: - - שהסיוע לעצמאים יגיע.

שלמה קרעי: למה היום אין הצבעה בקריאה ראשונה?

דוד אמסלם: רק משקרים, מהבוקר עד הלילה.

שלמה קרעי: למה לא הבאתם את זה היום בקריאה ראשונה?

דוד אמסלם: הינה, למה לא הבאתם את זה היום?

מיקי לוי: נו, עלה כאן שר, תנו לו להשיב כמיטב יכולתו.

חמד עמאר: אני רוצה להגיד לך, אם אתה לא יודע, היום יש חג למוסלמים, ובכנסת יושבים חברי כנסת מוסלמים שזה היום הראשון של החג שלהם.

חמד עמאר: אני חושב ואני בטוח שהיושב-ראש לא היה מרשה להביא הצעת חוק בקריאה ראשונה ביום הזה.

חמד עמאר: אם אני טועה, אדוני היושב-ראש, תתקן אותי.

דוד אמסלם: הוא היה מכנס את הכנסת ביום חמישי שעבר.

דוד אמסלם: למה היום?

דוד אמסלם: למה לא בשבוע שעבר?

דוד אמסלם: הוא היה יכול בשבוע שעבר, הבחירה הייתה אצלו.

דוד אמסלם: הוא החליף לפני יום הזיכרון, שלא יתאים לרוב האנשים להגיע.

חמד עמאר: תזכיר החוק פורסם להערות הציבור, הסתיים ב-28 באפריל והובא עכשיו, תוך שבוע יגיע לוועדת השרים לחקיקה ויגיע לכנסת בשבוע הקרוב.

חמד עמאר: אני מאמין שאנחנו נצליח להעביר את זה כמה שיותר מהר.

חמד עמאר: המטרה שלנו היא לתת את הסיוע לעצמאים.

חמד עמאר: זאת המטרה שלנו.

חמד עמאר: מאז גל האומיקרון הממשלה הכינה תוכנית חסרת תקדים ב-4 מיליארד שקל.

חמד עמאר: גם מה שהעליתם כאן לתיירות, תרבות, בגובה 730 מיליון שקל, קיבלו את הסיוע, קיבלו את הסיוע שלהם, ואנחנו התקדמנו בנושא הזה.

חמד עמאר: זה מאחורינו.

שלמה קרעי: אתם מאחורינו, אין לכם רוב.

חמד עמאר: גם נושא ימי הבידוד לעצמאים, שלא היה בתקופה שלכם – גם את ימי הבידוד אישרנו, וזה בעלות של 400 מיליון שקל – גם את הסיוע הזה קיבלו העצמאים.

דוד אמסלם: אין לכם רוב בכנסת.

דוד אמסלם: אתה יודע שהכול שקרים.

דוד אמסלם: אתה יודע שהכול שקרים.

דוד אמסלם: ליברמן שהחליט שהוא - - -

מיקי לוי: תמשיך, תמשיך.

חמד עמאר: הדבר החשוב ביותר שלנו – לתת את הסיוע למי שמגיע לו.

חמד עמאר: מי שזקוק לסיוע - -

דוד אמסלם: זה רק לעשירון העליון.

מיקי לוי: חבר הכנסת אמסלם, די.

חמד עמאר: - - הוא יקבל את הסיוע שהוא דורש.

חמד עמאר: הממשלה הזאת רואה את האזרחים, וזו המטרה שלה – סיוע לאזרחים, תמיכה באזרחים.

חמד עמאר: זו המטרה של הממשלה הזאת – גם לאזרחים.

דוד אמסלם: - - - אתם נותנים רק למיליארדרים.

דוד אמסלם: אתם ושרי האוצר שלכם לא רואים עניים ממטר, לא רואים עצמאים - - - ממטר.

דוד אמסלם: אתם עוזרים רק לעשירים בגלל שאתם גם עשירים.

חמד עמאר: זו המטרה שלנו.

חמד עמאר: גם מענק עבודה.

חמד עמאר: אני מאמין שנביא את זה לקריאה שנייה ושלישית בקרוב מאוד.

חמד עמאר: אני מקווה שבשבועיים הקרובים גם נצליח להעביר את מענק העבודה, נקודות זיכוי.

חמד עמאר: את מענק העבודה העלינו ל-40%, וזה יגיע עד 5,000 שקלים סיוע - -

דוד אמסלם: למה קיצצתם את כל הסיוע?

דוד אמסלם: למה קיצצתם - - - למה?

חמד עמאר: - - שזה יגיע לקרוב ל-300,000 זכאים - -

דוד אמסלם: למה?

דוד אמסלם: למה אתם פוגעים באנשים?

אופיר כץ: למה 60 מיליון?

דוד אמסלם: למה 60 מיליון?

חמד עמאר: - - בנוסף להטבות מס לקרוב ל-530,000 מורים - -

דוד אמסלם: - - -

שלמה קרעי: רגע, אבל למה אתה אומר 5,000?

שלמה קרעי: כמה בממוצע יהיה מענק העבודה - - -

חמד עמאר: - - שעובדים ומתפרנסים בנקודות זיכוי, וזה יכול להגיע ל-5,352 שקלים.

שלמה קרעי: - - -

חמד עמאר: זה סיוע שיכול לעזור לאותן משפחות שיוצאות לעבודה, עובדות ומפרנסות את המשפחות שלהן.

חמד עמאר: נקודות הזיכוי יעזרו להן גם בהגדלת הסבסוד לצהרונים ב-2,500 שקל למשפחה, וייהנו מזה קרוב ל-60,000 ילדים - - -

דוד אמסלם: תעזרו לעצמאים.

דוד אמסלם: לא בנקודות, אין להם כסף.

מיקי לוי: די.

מיקי לוי: חבר הכנסת אמסלם, די.

מיקי לוי: בבקשה.

דוד אמסלם: כמו שאנחנו עשינו – למעלה מ-150 מיליארד שקל.

מיקי לוי: חבר הכנסת אמסלם, מספיק.

דוד אמסלם: אתם מייחסים לעצמכם - - - שהייתם כמה חודשים, אתם לא מתביישים?

דוד אמסלם: אתם שקרנים - - -

חמד עמאר: הפחתת הבלו - - -

מיקי לוי: חבר הכנסת אמסלם, בבקשה תפסיק.

דוד אמסלם: - - -

חמד עמאר: - - -

דוד אמסלם: - - - אתם משקרים מבוקר עד לילה.

דוד אמסלם: אתם תעשייה של שקרים, אתם מפעל של שקרים.

מיקי לוי: חבר הכנסת אמסלם, אתה לא מפסיק לנאום מהמקום.

מיקי לוי: בבקשה תפסיק.

מיקי לוי: חבר הכנסת אמסלם, קריאה ראשונה.

חמד עמאר: זאת השיטה שלו, בשביל זה אני לא עונה.

דוד אמסלם: אתם הרי מפעל של שקרים.

חמד עמאר: הפחתת הבלו על הפחם לצורך מיתון ההתייקרות של החשמל בקרוב ל-600 מיליון שקל.

חמד עמאר: כמו כן, לאחרונה הפחתנו את הבלו על הדלק ב-50 אגורות – זה בעלות של מאות מיליונים לקופת המדינה.

חמד עמאר: בנוסף לצעדים אלה בוטל היטל העובדים הזרים, שזה קרוב ל-600 מיליון שקל.

חמד עמאר: אין יותר היטלים על עובדים זרים, בשביל לתת למשק לצמוח ולהתקדם.

חמד עמאר: אנחנו פתרנו את הבעיה של הנכים – הגענו לסיכומים עם הנכים בקרוב ל-1.5 מיליארד שקל שקיבלו – 2.7 מיליארד שקל; תוספת לגמלת השלמת הכנסה לאזרחים ותיקים – 1.5 מיליארד שקל; העלאת השכר לחיילי חובה בקרוב ל-900 מיליון שקל; הגדלת מענקים לניצולי שואה – קרוב ל-300 מיליון שקל.

חמד עמאר: כל הדברים האלה – הממשלה הזאת עשתה.

חמד עמאר: הממשלה הזאת באה לעבוד למען אזרחי המדינה.

חמד עמאר: תודה רבה.

שלמה קרעי: - - -

מיקי לוי: תודה רבה.

מיקי לוי: חבר הכנסת קרעי, מספיק.

מיקי לוי: חבר הכנסת יברקן ביקש דקה מהצד, היכן הוא?

מיקי לוי: איננו.

מיקי לוי: הוא נמצא?

דסטה גדי יברקן: מוותר.

מיקי לוי: מוותר.

מיקי לוי: אם כך, אני פונה למציעים אופיר כץ וחברת הכנסת ברק – להעביר את ההצעה שלכם לוועדת הכספים?

מיקי לוי: כן.

מיקי לוי: אם כך, מוסכם, נעביר את ההצעה לוועדת הכספים ונקווה שהחוק גם יגיע במהרה, כדי שתוכלו - - - הצבעה על העברה לוועדת הכספים.

מיקי לוי: בבקשה, הצבעה.

מיקי לוי: בעד ההצעה להעביר את הנושא לוועדה – 8

מיקי לוי: נמנעים – אין

מיקי לוי: שמונה בעד.

מיקי לוי: מוסכם שהנושא יועבר לוועדת הכספים להמשך טיפול.

מיקי לוי: הודעה לוועדת הכנסת.

מיקי לוי: בבקשה, חבר הכנסת טופורובסקי.

): אדוני היושב-ראש, תחילה אני רוצה לאחל בהצלחה למזכיר הכנסת הנכנס דן – המון המון הצלחה; לשלוח את תנחומיי לאביגדור רפאלי – תנחומיי, תנחומי כולם.

קטי קטרין שטרית: ותנחומים לאותו מאבטח שנרצח, תושב העיר בית שמש.

מיקי לוי: חברת הכנסת שטרית, תכף את עולה.

): אדוני היושב-ראש, חברי הכנסת, לפי סעיף 10(ב) לתקנון הכנסת, אבקש להודיע כי ועדת הכנסת החליטה בישיבתה ביום כ"ד בניסן התשפ"ב, 25 באפריל 2022, בהתאם לסעיף 61 לחוק הכנסת, כי חבר הכנסת עמיחי שיקלי פרש מסיעת ימינה.

): לפי סעיף 62(ב) לחוק, רואים את מספר חברי סיעת ימינה כאילו הוא לא פרש ממנה.

דוד אמסלם: - - -

מיקי לוי: מספיק, זה כבר קרה.

דוד אמסלם: - - -

): אדוני יושב-ראש הכנסת, חבריי חברי וחברות הכנסת, ועדת הכנסת החליטה בישיבתה ביום י"ז באדר ב' התשפ"ב, 20 במרץ 2022, כי הצעות החוק כמפורט להלן יועברו לדיון בוועדות הבאות: ועדת הכלכלה תדון בהצעת חוק לפיקוח על ייצור הצמח ושיווקו (תיקון – חובת סימון ארץ הייצור של צמחים הנמכרים בתפזורת, התשפ"ב–2021 (פ/2645/24), של חברת הכנסת יעל רון בן משה.

): ועדת החינוך, התרבות והספורט תדון בהצעת חוק צער בעלי חיים (הגנה על בעלי חיים) (תיקון – איסור ביצוע פעולות השחתה וריסון בבהמות), התשפ"ב–2022 (פ/3236/24), של חברת הכנסת יסמין פרידמן.

): ועדת החוקה, חוק ומשפט תדון בהצעות האלה: הצעת חוק תובענות ייצוגיות (תיקון – מעמדם של ארגוני סביבה), התשפ"א–2021 (פ/2087/24), של חבר הכנסת אלון טל; הצעת חוק הבחירות לכנסת (תיקון – הצבעת אנשי צוות אוויר), התשפ"ב–2021 (פ/2373/24), של חבר הכנסת יבגני סובה וקבוצת חברי הכנסת; הצעת חוק ההוצאה לפועל (תיקון – טלפונים ניידים ומחשבים אישיים), התשפ"ב–2021 (פ/2858/24), של חבר הכנסת גלעד קריב; הצעת חוק מניעת סיכון בריאותי מהפעלת פליקרים במקומות ציבוריים, התשפ"ב–2022 (פ/2953/24), של חברת הכנסת יוליה מלינובסקי וקבוצת חברי הכנסת.

): כמו כן, החליטה ועדת הכנסת כי ועדת החוץ והביטחון תדון בהצעה לסדר-היום בנושא: תגובת ממשלת ישראל לדוח אמנסטי, של חברי הכנסת יום טוב חי כלפון וסמי אבו שחאדה.

): אדוני היושב-ראש, חברי וחברות הכנסת, הכנסת החליטה בישיבתה ביום ט"ו באדר א' התשפ"ב, 16 בפברואר 2022, להעביר את הצעות החוק הבאות לדיון בוועדת החוקה, חוק ומשפט: הצעת חוק איסור פרסום והפצת שמות נפגעים, התשפ"א–2021 (פ/1416/24), של חבר הכנסת יצחק פינדרוס; הצעת חוק איסור פרסום והפצת שמות נפגעים, התשפ"ב–2022 (פ/3018/24), של חבר הכנסת מוסי רז וקבוצת חברי הכנסת.

): ועדת הכנסת ממליצה לכנסת, בהסכמת יושבי-ראש הוועדות הרלוונטיות, להעביר את הצעות החוק האמורות מוועדת החוקה, חוק ומשפט לדיון בוועדת הבריאות לשם הכנסתן לקריאה ראשונה.

): אבקש את אישורה של הכנסת להמלצה זו.

שלמה קרעי: תעשה הצבעה על הכול.

): לא, זה שתיהן ביחד.

מיקי לוי: ניתן לעשות עבור שתיהן ביחד.

מיקי לוי: אם כך, הצבעה בבקשה.

מיקי לוי: מי שבעד – בעד.

מיקי לוי: בעד הצעות ועדת הכנסת – 8

מיקי לוי: נמנעים – אין

מיקי לוי: בעד – 8, אין נמנעים, אין מתנגדים.

מיקי לוי: אם כך, ההצעות עברו.

מיקי לוי: << הלסי >> ממשלה כושלת שאיבדה את הרוב בכנסת נאחזת בכיסאותיה באופן לא דמוקרטי וחסר תקדים << הלסי >>

מיקי לוי: אנחנו ניגשים לנושא הבא: ממשלה כושלת שאיבדה את הרוב בכנסת נאחזת בכיסאותיה באופן לא דמוקרטי וחסר תקדים – מס' 2271 ו-2272.

מיקי לוי: מנמק חבר הכנסת ישראל כץ, בבקשה.

ישראל כץ: אדוני היושב-ראש, חברי הכנסת, בשבוע הבא הכנסת תשוב לפעילות, וזאת לאחר שבמהלך הפגרה הממשלה איבדה באופן רשמי את הרוב בכנסת.

ישראל כץ: אני קורא מכאן לראש הממשלה נפתלי בנט לנצל את כנס הפתיחה של מושב הקיץ, שיתקיים בשבוע הבא, ולהודיע שהוא נוטל אחריות למען האינטרסים החיוניים של מדינת ישראל ולמען השמירה על הדמוקרטיה, מתפטר מתפקידו ומאפשר לנשיא המדינה להטיל על יושב-ראש הליכוד בנימין נתניהו להרכיב ממשלה חדשה בכנסת הנוכחית, בהתאם לרצון הציבור ולטובת המדינה, כדי להימנע מהליכה לבחירות נוספות.

ישראל כץ: במידה שבנט לא יעשה כן, אני קורא לחברי הכנסת לקבוע תאריך מוסכם לבחירות, שבהן הציבור יכריע.

ישראל כץ: הממשלה הנוכחית סיימה את דרכה ואיבדה כל תוקף להוביל את מדינת ישראל.

ישראל כץ: היא פוגעת בצביונה היהודי של מדינת ישראל פעם אחר פעם, בצביונה של המדינה היהודית שהקמנו אחרי אלפי שנות גלות.

ישראל כץ: היא פוגעת בריבונות ישראל בהר הבית, המקום הקדוש ביותר לעם היהודי.

ישראל כץ: דגלי החמאס כבר מונפים במסגד אל-אקצא ובהר הבית, ודגלי ישראל נשרפים ללא תגובה, כי ידי המשטרה כבולות.

ישראל כץ: ממשלת ישראל הנוכחית, בניגוד למדיניות שהייתה נהוגה משנת 67', כששחררנו את הר הבית, כשמוטה גור הכריז "הר הבית בידינו" – יש נוהגי תפילה כאלה ואחרים, רבנים שאוסרים תפילה, מתירים, זה עניין יהודי פנימי, אבל מעולם לא הוטל ספק בריבונות ישראל בהר הבית, בצורך לאכוף את החוק.

ישראל כץ: הממשלה הזאת לא מאפשרת למשטרת ישראל לפעול באופן חופשי לאכיפת החוק והסדר בהר הבית.

ישראל כץ: אחרי כמה ימים שהייתה פעילות, הפסיקה הפעילות.

ישראל כץ: יחיא סנוואר, ראש החמאס בעזה, מאיים בראש חוצות לירות טילים על מדינת ישראל במידה שישראל תפעל נגד הפורעים הפלסטינים בהר הבית, ומנסור עבאס מאיים פוליטית להפיל את הממשלה אם לא תימנע מאכיפת החוק בהר הבית.

ישראל כץ: סנוואר ועבאס הם שני צדדים של אותו המטבע, העץ והפלי של רמיסת הריבונות הישראלית בהר הבית: זה מאיים בטילים וזה מאיים בסחטנות פוליטית ובסנקציות פוליטיות, וממשלה ישראל הולכת ונכנעת.

ישראל כץ: הממשלה הזאת מפקירה את הנגב להשתלטות פלסטינית בדואית, ומפקירה את ביטחון הפנים במדינת ישראל על ידי כך שהיא נמנעת מלהורות לשב"כ ולמשטרה וליתר גורמי הביטחון לסכל את תשתית הטרור האסלאמית שנבנתה בתוככי המגזר הערבי במדינת ישראל – תשתית שצומחת כאן, ראינו אותה בשומר החומות.

ישראל כץ: אין כאן עניין פוליטי, יש עניין של צורך לעשות.

ישראל כץ: אבל הממשלה הזאת, בגלל התלות במנסור עבאס, לא נותנת את ההוראה.

ישראל כץ: מדוע לא הרסו עד היום את בתי המחבלים הישראלים מאום אל-פחם?

ישראל כץ: מדוע לא הרסו את בית המחבל הישראלי מחורה?

ישראל כץ: מדוע לא גירשו משפחות של תומכי טרור?

ישראל כץ: הם אמרו שיעשו את זה.

ישראל כץ: הם נעלמו, כי מנסור עבאס מניף את ידו, ומועצת השורא מאיימת, והממשלה מתקפלת.

ישראל כץ: ממשלה שתלויה בתומכי טרור לא יכולה להילחם בטרור הפנימי בישראל.

ישראל כץ: והטרור הפנימי מסוכן יותר מהטרור החיצוני.

ישראל כץ: ראינו מה היה בערים המעורבות; אנחנו רואים את התשתית שנבנית.

ישראל כץ: למה לא מטפלים בהסתה במסגדים?

ישראל כץ: למה האימאם של לוד נעצר מדי פעם ומתהלך חופשי למרות שהוא מסית ומאשים את ישראל שהיא מנסה להרוס את אל-אקצא?

ישראל כץ: לא מטפלים בזה בגלל הפחד המשתק, בגלל התלות הפוליטית.

ישראל כץ: אנחנו חייבים לסכל את התשתית הזו, כי אחרת באירוע הקיצוני הבא התופעות שראינו בשומר החומות בערים המעורבות תהיינה קשות הרבה יותר.

ישראל כץ: אנחנו רואים, אדוני היושב-ראש, בקיבוץ כפר מסריק תהלוכה של פורעים ערבים שעושים סיבוב ניצחון ואיומים בלב הקיבוץ; אנחנו רואים את נסראללה יוצא מהבונקר פתאום ומשמיע סדרת איומים על מדינת ישראל, בניגוד לכל מה שהוא נהג עד עכשיו, משום שחולשה גוררת איומים ואלימות.

ישראל כץ: והסיבוב הזה של הפורעים הערבים בקיבוץ מטריד אותי הכי הרבה, כי זה מעיד על אובדן הרתעה, אובדן התחשבות; הוא מעיד על הכוונות; הוא מעיד שהם לא משלימים עם זה שישראל היא מדינתו של העם היהודי עם זכויות שוות לכל אזרחיה.

ישראל כץ: הממשלה בגלל חולשתה גורמת להתרופפות; גורמת לכך שהחוסן הלאומי, שמורכב מהרבה דברים, הולך ומתרופף.

ישראל כץ: סנוואר מאיים, נסראללה מאיים, עבאס מאיים, והממשלה שותקת ומתקפלת.

ישראל כץ: אפילו שר החוץ לפיד, שיש לו מודעות רבה לנושא השואה, הוא בן למשפחה ניצולת שואה בדיוק כמוני ורבים אחרים, הוא לא הופיע לטקסים של יום השואה בערב יום השואה כי הוא היה עסוק במשא ומתן עם מנסור עבאס, איש האחים המוסלמים, על הסדרת הכניעה הישראלית - -

דוד אמסלם: דרך אגב, זאת הפעם השנייה.

ישראל כץ: - - לאיומים של עבאס, האיומים הפנימיים והחיצוניים שהוא מנסה לשלב אותם בכל האזור.

ישראל כץ: נבנית כאן מערכת של התקפלות.

ישראל כץ: וכמו אונייה ששטה במים – האונייה הישראלית – כל פעם מנסים לזרוק עוד שק כדי שהאונייה תצוף.

ישראל כץ: היא שטה במים סוערים, אין קברניט ליד ההגה, אין קברניט, רק בנט חושב שהוא ראש ממשלה.

ישראל כץ: הימין לא יתמוך בו על רקע מה שהוא עשה ועמדותיו, והשמאל משתמש בו.

ישראל כץ: וכולם מסתכלים וזורקים את הר הבית, את השליטה בנגב; שק אחר שק זורקים כדי לנסות להציף את האונייה, וההרתעה נעלמת.

ישראל כץ: ולכן אנחנו חייבים במהירות הגדולה ביותר להחזיר את ההגה לידי מי שהציבור נתן בו אמון, בנימין נתניהו, או שהציבור ייתן בו אמון אם ניאלץ ללכת לבחירות, ולהחזיר את הביטחון, להחזיר את החוסן.

ישראל כץ: והדבר האחרון, גם בתחום הכלכלי.

ישראל כץ: הייתי שר האוצר, והממשלה בתקופה הקשה ביותר בתולדות המדינה, בתקופת הקורונה – היית חבר ועדת הכספים, שיתפנו פעולה, כל התוכניות שהבאתי, 90 מיליארד, עברו פה אחד גם בוועדת הכספים וגם במליאה.

ישראל כץ: כל מי שהיום בא ומותח ביקורת הוא משקר, כי כולם – ליברמן, לפיד, בנט – כולם תמכו בהצעות האלה; כולם תמכו בסיוע הזה שאנחנו הבאנו מתוך אחריות, שהיה צודק, וזה היה טוב לכלכלה.

ישראל כץ: ולכן אחרי זה הייתה צמיחה וירידה באבטלה וירידה בגירעון, והמדינה חזקה.

ישראל כץ: אבל לא ייתכן שהמדינה תהיה חזקה והאזרחים חלשים.

ישראל כץ: ואנחנו רואים שבגלל מחדל יוקר המחיה של הממשלה, העלאת המיסים, כל ההיטלים, חשמל, מים, דלק, כלים, רופאים – בכל דבר מכים באזרחים, ויש היום שכבה הולכת ומתרחבת של זוגות צעירים, של משפחות של מעמד בינוני, פריפריה, שהולכות ומאבדות את היכולת לחיות בכבוד.

ישראל כץ: ראינו בחג הפסח – יכולים לקנות פחות.

ישראל כץ: זה כבר הלחם והחמאה.

ישראל כץ: לא ייתכן שאוגרים את הכספים שאנחנו הכנו ולא מסייעים, וכשאומרים שיסייעו – מתחכמים בסגנון הפקידים, שאני מצאתי עד שבאתי והזזתי והעברתי את הסיוע, כי לא רוצים לתת.

ישראל כץ: ערבות הדדית, ושהממשלה אחראית לביטחון, לביטחון הפנים, ליחסי החוץ, לכלכלה, לחברה – לעזור למי שצריך סיוע, כי כולם משלמים כאן, וכולם נושאים בנטל הביטחוני והכלכלי כדי שהממשלה תסייע להם בעת שצריך.

ישראל כץ: כך אנחנו עשינו, ועזרנו למדינה, ועזרנו לאנשים.

ישראל כץ: הבאנו את ישראל להיות חזקה, ואת האוכלוסייה בישראל – לעבור את המשבר בדרך הנכונה ביותר.

מיקי לוי: תודה רבה.

מיקי לוי: חברת הכנסת שטרית, בבקשה.

דוד אמסלם: ביום השואה לפיד לא היה בארץ, הבוס שלך.

דוד אמסלם: הוא לא השתתף בטקסים - - - בושה וכלימה.

דוד אמסלם: מותר לכם הכול, הכול.

דוד אמסלם: אחרי זה אנחנו ברברים - - - צ'חצ'חים.

דוד אמסלם: אתה מבין - -

מיקי לוי: חבר הכנסת אמסלם, תודה.

מיקי לוי: מספיק.

דוד אמסלם: - - מה מספיק?

דוד אמסלם: בשביל מה באנו?

מיקי לוי: חבר הכנסת אמסלם, באמת, ביום כזה קצר אל תכריח אותי להוציא אותך.

מיקי לוי: בבקשה.

קטי קטרין שטרית: קודם כול אני מברכת את המזכיר החדש.

קטי קטרין שטרית: בהצלחה בתפקידך החדש והמאוד-מאוד אחראי.

קטי קטרין שטרית: מפה במעבר חד אני רוצה לדבר על מחדליה של הממשלה הזאת.

קטי קטרין שטרית: "פני הדור כפני הכלב", אומר הביטוי.

קטי קטרין שטרית: מקור המשפט נובע מהתנהגותו של הכלב שמשוטט בשדה עם בעליו: הכלב אומנם רץ לפני אדונו, אך מפעם לפעם הוא מפנה את ראשו לאחור לראות לאן מועדות פניו של האדון.

קטי קטרין שטרית: לכלב עצמו אין מושג לאן הולכים; הוא מחפש כל הזמן במבטו את המוביל האמיתי.

קטי קטרין שטרית: כך פוסעת לה באותו חוסר דרך הממשלה הזאת, ממשלת השטנץ שהקמתם: במקום להתקדם, במקום להנהיג, במקום לשנות, היא מפנה כל הזמן מבטה לאחור ושוב לאחור ושואלת: "אבל ביבי", "איפה ביבי", "כן, ביבי", "זה ביבי".

קטי קטרין שטרית: זה בסדר – בשבועיים הראשונים זרמנו, בחודש שאחרי כן זרמנו, שלושה חודשים אחרי כן גם זרמנו, אבל במחילה מכם, אתם כבר מתחילים להיראות ולהישמע מגוחכים – מתי כבר תעשו משהו, כל דבר, לא משנה מה, בלי להכניס בכל רעיון או פוסט "אבל נתניהו"?

קטי קטרין שטרית: כמה עוד תאכילו את הבוחרים שלכם בבשרו של ביבי?

קטי קטרין שטרית: לא הגיע הזמן להמשיך ולהגיד: אנחנו עכשיו נמצאים פה, אנחנו עכשיו עובדים?

קטי קטרין שטרית: לא הגיע הזמן להתבגר, לקחת אחריות?

קטי קטרין שטרית: האם בשביל זה נלחמתם כל כך הרבה, כל כך קשה, כדי להמשיך להגיד כל פעם מחדש "ביבי", "אבל ביבי", בכל רגע נתון?

קטי קטרין שטרית: אבל אני לא מאשימה אתכם.

קטי קטרין שטרית: פשוט אין לכם את זה; אין לכם אופי, אין לכם מסוגלות, אין לכם כישרון, אין לכם מנהיגות – אין לכם את זה.

קטי קטרין שטרית: הקמתם ממשלה אליטיסטית שכל-כולה חרמות, ניתוק והתנשאות.

קטי קטרין שטרית: לכן אין לכם ולא יהיה לכם מנדט.

קטי קטרין שטרית: כל הזמן שואלים אותי כל מיני צדקנים: אז מה ההבדל בין הממשלה הזאת לבין הקודמת?

קטי קטרין שטרית: אני אומרת: הממשלה הזאת החזירה את השמאל הקיצוני לרלוונטיות; הממשלה הזאת הפכה את הפלסטינים שוב לשחקנים על המגרש; הממשלה הזאת מעניקה זריקת עידוד לכל אויבי ישראל.

קטי קטרין שטרית: רק בשבועות האחרונים הבנו עד כמה אין לכם מנדט כשראינו את היכולת של רע"מ לערער את היציבות הפוליטית של מדינת ישראל בזמן ההתפרעויות בהר הבית.

קטי קטרין שטרית: זאת סיטואציה שצריכה לזעזע את כולנו ולגרום לכל יהודי ציוני לרצות לסיים את השלטון שלכם.

קטי קטרין שטרית: אין לכם מנדט, כי בראשות הממשלה הזאת עומד בעצם אדם שהימין לא רוצה בו והשמאל מוכן לקבל אותו אבל לא לתמוך בו, רק כל עוד הוא משרת אותם כבובה על חוט.

קטי קטרין שטרית: לבנט המאותגר מנדטים אין כוח למשול.

קטי קטרין שטרית: אין כוח.

קטי קטרין שטרית: הוא נעדר לגיטימציה ציבורית; הוא מיעוט קטן בתוכה.

קטי קטרין שטרית: הממשלה הזאת היא מוסד דמוקרטי וההחלטות בה מתקבלות ברוב, ולכן בפועל הוא לא יכול לשמש ראש ממשלה.

קטי קטרין שטרית: הוא מקבל מהשמאל את התואר המפוצץ "ראש הממשלה", בהבנה שכולם יודעים שהוא בעצם ריק מתוכן.

קטי קטרין שטרית: בפועל הממשלה הזאת היא בעצם ממשלה של יאיר לפיד.

קטי קטרין שטרית: על פיו יישק דבר.

קטי קטרין שטרית: אם זה הסכמים קואליציוניים שנחתמו מולו, אם זה שהוא מחזיק במפלגה הגדולה ביותר בקואליציה אבל בעצם גם הופך להיות בייביסיטר של כל מיני כאלה שמנסים להגיד מילה או שתיים נגד הממשלה הזאת, והוא גם יכול בכל רגע נתון להשיג רוב לממשלה.

קטי קטרין שטרית: אבל יש לו תיאוריה מעניינת – שהמדינה יכולה להתנהל מעצמה על ידי פקידים פוליטיקאים שצריכים להתנהל לפי התכתיבים של התקשורת.

קטי קטרין שטרית: זאת הממשלה שהשרים הם הפקידים והפקידים הם המלכים; השרים הם הדוברים והעיתונאים הם המושלים.

קטי קטרין שטרית: יש להם תקשורת שמונעת מאג'נדה של שנאה בדיוק כפי שהייתה בתקופה של שרון לפני שאותגר בפינוי עזה; כמו השנאה המטורפת למנחם בגין; כמו השנאה לרוויזיוניסטים, לימין, למתנחלים, לחרדים, לשחורים, לבבונים, לצ'חצ'חים – והוספנו עוד מילה: לביביסטים; לכל מי שהעז לאתגר את ההגמוניה של השבט שלהם.

קטי קטרין שטרית: שנאה עמוקה ויסודית, גזענית, מתובלת בהתנשאות, גזענות ואדנות.

קטי קטרין שטרית: אתם יודעים מה, על כל חצי אגדה ורבע סיגר אצל נתניהו הם הרימו את המדינה – כותרות, שער, זה פתח את כל אמצעי התקשורת; אבל על הארמון הפרטי הלא-חוקי בעלות של 50 מיליון שקל ברעננה, וולט, כל מיני משלוחים ב-20,000 שקל בחודש – כולם שותקים.

קטי קטרין שטרית: אתם זוכרים שאשתו של ראש הממשלה נסעה באמצע הקורונה?

קטי קטרין שטרית: פנו בתקשורת ואמרו: די, לא צריך להתעסק באשתו של ראש הממשלה.

קטי קטרין שטרית: אבל על חמגשיות התעסקו – כן, התעסקו, כי יש להם דעת קהל לעצב ותודעה להנדס.

קטי קטרין שטרית: הכי מצחיק זה שקראתם לממשלה שלכם "ממשלת פיוס".

קטי קטרין שטרית: הממשלה הזאת שרוצה – עאלק, כמו שאומרים החבר'ה – לרפא ולפייס אותנו, יש בעיה אחת:

קטי קטרין שטרית: הממשלה הזאת היא ממשלת שנאה מובהקת.

קטי קטרין שטרית: זה הדבק היחיד שמחבר אותה ושום דבר אחר לא.

קטי קטרין שטרית: השנאה היא שממליכה אתכם.

קטי קטרין שטרית: בנט בעצם הציע לשמאל עסקה, וזאת העסקה שהוא הציע: אני יודע שאתם שונאים אותי, אבל את נתניהו ואת הציבור הגדול שלו אתם לא רק שונאים, אתם מתעבים.

קטי קטרין שטרית: אם תעבירו את השנאה שלכם לנתניהו ולציבור הענק שלו דרכי ותיתנו לי את השם "ראש הממשלה", אפקיד בידכם תמורת זאת את ערכיי, עמדותיי, קולות הבוחרים – אתן לכם את השלטון.

קטי קטרין שטרית: הממשלה המסוכנת הזאת היא שיתוף פעולה של ניגודים לצורך שנאה משותפת: שנאה לימין המסורתי, שנאה לחרדים, שנאה למתנחלים האמוניים, שנאה לפריפריה, שנאה למזרחים, שנאה לנתניהו.

קטי קטרין שטרית: הממשלה הזאת יוצאת דופן לרעה בשלל המובנים.

קטי קטרין שטרית: זאת ממשלה פוסט-ציונית ראשונה; הממשלה הראשונה שתלויה בקולות חברי כנסת ערבים שלא מוכנים לגנות מחבלים, שלא מוכנים לגנות רצח של יהודים; ממשלה ראשונה שיש לה בעיה לאמץ את היהדות – בעצם אין לה בעיה לאמץ את היהדות הרפורמית, אבל יש לה בעיה לאמץ את היהדות שהייתה פה שנים רבות; הממשלה הראשונה שמורכבת בעיקר מעיתונאים; הממשלה הראשונה שלראשה אין בוחרים, הוא לא עובר את אחוז החסימה; ואולי הכי חשוב והכי עצוב – ממשלה שפוגעת בביטחון, ביהדות ובהתיישבות.

קטי קטרין שטרית: אין לכם מנדט, כי הממשלה הזו אינה אחדות, היא אינה פיוס, היא אינה איחוי.

קטי קטרין שטרית: לא צריך לתת לה שום סיכוי.

קטי קטרין שטרית: זו ממשלה שמושתתת על שנאה, שמרכיב אותה השמאל החדש, שכמותו לא היה בשלטון מעולם.

קטי קטרין שטרית: לא היה בישראל כזה שלטון שמאל.

קטי קטרין שטרית: למען עתיד עם ישראל, אני מתפללת שתסיימו את תפקידכם ותוכלו להחזיר את השפיות למדינה הזו, ויפה שעה אחת קודם.

קטי קטרין שטרית: ואני רוצה לספר איזשהו סיפור שסיפר לי חברי היקר מארצות הברית, שהוא בעצם חי בעמק, ב-valley, שם לא יכולים לקבל את האיש החרדי עם הכיפה ועם הזקן ועם הציציות.

קטי קטרין שטרית: אז מנכ"ל החברה הציע לו: בוא תגזוז את הזקן, בוא תגזוז, תוריד את הכיפה, בוא תגיד שאתה גוי.

קטי קטרין שטרית: והוא התקדם בתפקידו – הוא הפך להיות מנהל, הפך להיות מנכ"ל.

קטי קטרין שטרית: אבל הנושא היהודי בער בו, אז הוא בא ואמר למנכ"ל: תקשיב, אני לא יכול יותר, אני יהודי, אני רוצה לחזור להיות יהודי.

קטי קטרין שטרית: הוא בא לאשתו ואמר לה: אני רוצה לחזור להיות יהודי.

קטי קטרין שטרית: היא אומרת לו: אבל למה עכשיו?

קטי קטרין שטרית: תחכה אחרי פסח, שאני לא אצטרך לנקות את הבית.

קטי קטרין שטרית: אז הבדיחה היא באמת בדיחה כואבת.

קטי קטרין שטרית: אנחנו רוצים לנקות את כל מה שהיה עם הממשלה הזו, ובעזרת השם להפוך את המדינה הזו למדינה יהודית כפי שאבות-אבותינו חלמו, כפי שחיילנו – אנחנו מתקרבים ליום הזיכרון – נלחמו עליה וגם נהרגו למענה.

קטי קטרין שטרית: נחזיר את המדינה הזו לשפיות שלה.

קטי קטרין שטרית: תודה.

מיקי לוי: תודה רבה.

מיקי לוי: השר מתן כהנא, בבקשה.

מתן כהנא: אדוני היושב-ראש, חבריי חברי הכנסת, ברכות, דן מרזוק, על תפקידך החדש.

מתן כהנא: מאחל לך שתעשה אותו בהצלחה מרובה ותביא הרבה כבוד לכנסת ישראל.

מתן כהנא: חבריי חברי הכנסת, הדיון הזה הוא מוזר ומיותר.

מתן כהנא: ביום ראשון הקרוב הכנסת תחזור לעבודה והממשלה תמשיך לקדם חוקים חשובים למען אזרחי ישראל.

מתן כהנא: אתם באופוזיציה תמשיכו - - -

שלמה קרעי: אין לכם רוב בכנסת, מתן.

מתן כהנא: אתם באופוזיציה תמשיכו לצעוק, ואנחנו נמשיך לעבוד בשביל מדינת ישראל.

שלמה קרעי: אין לכם רוב בכנסת.

מיקי לוי: חבר הכנסת קרעי, תודה.

מיקי לוי: בבקשה להמשיך.

שלמה קרעי: עם ישראל לא רוצה אתכם.

מיקי לוי: חבר הכנסת קרעי, תודה.

מתן כהנא: בשבוע הקרוב - - -

אופיר כץ: אתם עובדים על מדינת ישראל, לא עבור מדינת ישראל.

שלמה קרעי: - - - מציאות - - -

מיקי לוי: הבנתי אותך.

מיקי לוי: די.

שלמה קרעי: חבר הכנסת אורבך - - -

מיקי לוי: חבר הכנסת קרעי, פעם שישית – די.

מתן כהנא: בשבוע הקרוב הממשלה תמשיך לקדם את הצעת החוק של השרה שקד וסגן השר קארה לסיוע לעסקים שנפגעו בגל האומיקרון ואת תוכנית "ממדים ללימודים" של שר הביטחון גנץ.

מתן כהנא: נוסיף נקודות זיכוי ממס הכנסה להורים.

מתן כהנא: נמשיך את הטיפול בפשיעה - - -

קטי קטרין שטרית: "ממדים ללימודים" זה של גילה גמליאל.

מיקי לוי: חברת הכנסת שטרית.

קטי קטרין שטרית: אתם לא תגידו את זה.

מתן כהנא: מצוין, קטי, אז אני בטוח שתצביעו בעד.

אופיר כץ: אתם לא תוכלו להעביר את זה.

מתן כהנא: נמשיך – רגע, אמרנו שזו הצעה של גילה גמליאל, אז אני משוכנע שאתם תצביעו בעד.

קטי קטרין שטרית: לא, לא, אתם מחקים את ההצעה שלה.

מתן כהנא: אהה, מחקים, מחקים.

מתן כהנא: בסדר.

קטי קטרין שטרית: מחקים אותה.

קטי קטרין שטרית: ההצעה שלה הייתה הצעה מצוינת.

מיקי לוי: בוא תמשיך.

מתן כהנא: ההצעה שלה הייתה מצוינת.

מיקי לוי: בוא תמשיך.

מתן כהנא: נוסיף נקודות זיכוי ממס הכנסה להורים; נמשיך את הטיפול בפשיעה בחברה הערבית על ידי החמרת ענישה בעבירות נשק ונסדיר את סוגיית כלי הירי.

אופיר כץ: התנגדתם לחוק שלי לעבירות נשק.

אופיר כץ: איך עכשיו אתם רוצים לקדם?

מיקי לוי: חבר הכנסת כץ, תודה.

מתן כהנא: נחוקק, נחוקק - - -

אופיר כץ: התנגדתם לחוק שלי להחמרה בעבירות נשק.

מיקי לוי: חבר הכנסת כץ.

אופיר כץ: אז אל תגיד - - -

מיקי לוי: חבר הכנסת כץ, נו באמת, כל כך הרבה חוקים הצד הזה התנגד לחוקים של עצמו.

אופיר כץ: אבל - - - אז איך אפשר - - -

מיקי לוי: הבנו, די.

מיקי לוי: חבר הכנסת כץ.

אופיר כץ: אם אכפת לכם - - -

קטי קטרין שטרית: אדוני היושב-ראש, היית פעם בוועדת שרים לענייני חקיקה?

קטי קטרין שטרית: כשאנחנו מביאים חוקים – האמן לי, יש לי גם הדלפות משם – כשאנחנו מביאים חוקים, אתה יודע מה הם אומרים?

קטי קטרין שטרית: לא משנה מה טיב החוק, אבל זה באופוזיציה, לא נעשה את זה.

מיקי לוי: רוצה שאספר לך על עצמי?

קטי קטרין שטרית: אתה מבין?

קטי קטרין שטרית: כשאתם הייתם באופוזיציה היו חוקים שלכם, טובים, שהעברנו.

מיקי לוי: לספר לך על עצמי?

אופיר כץ: - - -

מיקי לוי: לספר לך על החוקים שלי?

קטי קטרין שטרית: כי היינו ענייניים, ממלכתיים.

מיקי לוי: ממש, בסדר.

מיקי לוי: בואי.

מיקי לוי: לא זכור לי שהשר הפריע לך.

מתן כהנא: הייתם ממלכתיים.

קטי קטרין שטרית: כשאנחנו היינו בקואליציה.

מיקי לוי: הבנו.

מתן כהנא: חברת הכנסת קטי שטרית - - -

אופיר כץ: אתם לימדתם אותנו - - - ממלכתיים.

מיקי לוי: די.

מתן כהנא: נחוקק הארכת פעילות לאיתור נכסים של יורשי שואה בחמש שנים נוספות; נסדיר את תמ"א 38; נרחיב את הסיוע המשפטי מטעם המדינה לנפגעי ונפגעות עבירות מין.

מתן כהנא: כן, חבריי חברי הכנסת ישראל כץ ואופיר כץ, את כל החוקים החשובים האלה ועוד אנו מתכוונים לקדם כבר בשבוע הבא.

מתן כהנא: אני בטוח שטובת אזרחי מדינת ישראל עומדת לנגד עיניכם.

אופיר כץ: בגלל זה הפלתם את החוקים שאנחנו העלינו, בנושאים שאתה העלית עכשיו.

מתן כהנא: ובשבוע הבא, נראה אתכם - - -

מיקי לוי: חבר הכנסת כץ, לא זכור לי שהפריעו לך כשישבת פה.

אופיר כץ: לא, הוא אומר שאכפת לו מאזרחי מדינת ישראל.

מתן כהנא: הבנו, אבל עמדת על הדוכן.

אופיר כץ: הנושאים שהוא אמר עכשיו, אנחנו העלינו חוקים והם הקפיאו.

מיקי לוי: חבר הכנסת כץ.

מתן כהנא: יש לך הזדמנות לתקן את זה ולהצביע בעד.

מיקי לוי: שש שנים באופוזיציה לא העבירו לי, ברמה האישית, אחד.

מתן כהנא: בשבוע הבא נראה אתכם מצביעים בעד.

מתן כהנא: תודה.

אופיר כץ: מיקי, בוועדת כספים – כמה דברים אתה השפעת ושינינו?

מיקי לוי: מה זה - - - דיברת על חוקים.

קטי קטרין שטרית: הצבענו איתך.

קטי קטרין שטרית: מיקי, הצבענו איתך.

מיקי לוי: תודה רבה.

מיקי לוי: חבר הכנסת ישראל כץ וחברת הכנסת שטרית, בכוונת

מיקי לוי: כם להעביר לוועדת כנסת, לוועדת חוקה?

מיקי לוי: מה בכוונתכם לעשות?

קטי קטרין שטרית: ישראל?

קטי קטרין שטרית: ישראל?

מיקי לוי: אני ממליץ שתעבירו את זה לוועדת הכנסת.

קטי קטרין שטרית: ישראל, מדברים אליך.

מיקי לוי: חבר הכנסת כץ, זה נושא שנופל קצת בין הכיסאות.

מיקי לוי: אז ועדת חוקה?

מיקי לוי: ועדת הכנסת?

מיקי לוי: ועדת הכנסת.

מיקי לוי: אם כך, אנחנו מצביעים, העברה לוועדת הכנסת.

מיקי לוי: הצבעה בבקשה.

מיקי לוי: בעד.

מיקי לוי: בעד ההצעה להעביר את הנושא לוועדה – 5

מיקי לוי: נמנעים – אין

מיקי לוי: חמישה בעד, אחד נגד.

מיקי לוי: לפני שאני חותם את הדיון הזה, אני רוצה לנצל את הדקה שיש לי.

מיקי לוי: חבריי חברי הכנסת, אני רוצה לנצל את ההזדמנות ולהזכיר איש יקר שהלך אתמול לעולמו – ידידי חבר הכנסת לשעבר אילן גילאון.

מיקי לוי: אילן היה לוחם חברתי עם לב ענק, שתמיד שם זרקור על החלשים בחברה, על זכויותיהם של האנשים העובדים בשכר הנמוך.

מיקי לוי: רוחו ונשמתו יהיו חסרים מאוד בבית הזה ובחברה הישראלית.

מיקי לוי: בשמי ובשם הכנסת, שהוא היה אחד מחבריה האהובים – ולא חשובה הייתה ההשתייכות שלו, שנים רבות היה אחד מחבריה – שולח תנחומים למשפחה היקרה ומשתתף בצערם.

מיקי לוי: יהי זכרו של חבר הכנסת לשעבר אילן גילאון ברוך.

מיקי לוי: בשבועות הקרובים, כפי שנהוג בכנסת, נזמין את משפחת גילאון ונזכיר את פועלו ואת זכרו של אילן.

מיקי לוי: תודה רבה, תם סדר-היום.

מיקי לוי: הישיבה הבאה תתקיים ביום שני, ח' באייר התשפ"ב, 9 במאי 2022, בשעה 16:00.

מיקי לוי: ישיבה זו נעולה, תודה רבה.